Ka June 29, 2017, kgotlatshekelo ya Almaty kwa Kazakhstan e ile ya ntsha taelo ya gore Ofisi ya Lekala la Basupi ba ga Jehofa ya kwa Kazakhstan e duele madi le gore e tswalwe dikgwedi di le tharo. Seno se tla morago ga gore go dirwe dipatlisiso kwa Ofising eo mme go fitlhelwe gore go ne go tlhaela dikhamera tse tharo mo godimo ga tse 25 tse di neng di setse di tsentswe mo dikagong tseo. Go tlhalosiwa fa molao o laela gore lefelo le le tshwanang le lekala la Basupi le tshwanetse go nna le dikhamera di le 28, ka jalo, Basupi ba tlodile molao. Se se makatsang ke gore fa go ne go ntshiwa tetla ka February 6, 2017, badiredipuso ba ne ba setse ba bone dipolane tsa kago eno tse di neng di bontsha dikhamera tse di tsentsweng. Seno se raya gore badiredipuso ba ne ba dumela gore ofisi ya lekala e ne e dirile dilo go ya ka fa molaong.